

**Cynllun Mentora Dysgu drwy Amgueddfeydd GEM Cymru - ymgeisio i fod yn fentor**

***Beth yw'r prosiect?***

Fel rhan o waith GEM Cymru a ariennir gan Lywodraeth Cymru ar gyfer 2023-25, rydym yn chwilio am ymarferwyr profiadol dysgu drwy amgueddfeydd sydd â diddordeb mewn gwaith mentora mewn amgueddfeydd i weithio gyda detholiad o amgueddfeydd yng Nghymru. Byddant yn eu helpu i ddylunio, datblygu a threialu adnoddau a gwasanaethau newydd sy'n ymwneud â'r cwricwlwm newydd. Ochr yn ochr â'r broses fentora, bydd cyllideb fechan ar gael i helpu'r amgueddfeydd gyda chost dylunio a chynhyrchu deunyddiau ac adnoddau.

Bydd mentoriaid dysgu yn rhannu eu syniadau, yn helpu'r amgueddfa sy'n cael ei mentora i ehangu ei rhwydweithiau, yn helpu i wella gwasanaethau dysgu yr amgueddfa ac yn cefnogi'r amgueddfa i fagu hyder yn ei darpariaeth addysg Cwricwlwm i Gymru.

***Pa brofiad sydd ei angen arnoch?***

* Profiad o ddarparu cyngor a chefnogaeth i brosiectau a sefydliadau.
* Gwybodaeth dda o'r sector amgueddfeydd yng Nghymru.
* Dealltwriaeth ymarferol o'r Cwricwlwm newydd i Gymru
* Ymwybyddiaeth dda iawn o'r ffyrdd y gall amgueddfeydd yng Nghymru ddarparu gwasanaeth addysg perthnasol i'r cwricwlwm.
* Gwerthfawrogiad o waddol prosiect - sut i wneud prosiectau dysgu treftadaeth yn gynaliadwy y tu hwnt i gyfnod y prosiect.
* Mae hefyd angen bod yn agos-atoch ac yn drefnus, a gallu cyfathrebu'n glir gyda chydweithwyr a rhanddeiliaid.

***Beth sy'n ddisgwyliedig gan Fentor Dysgu GEM Cymru?***

Bydd Mentoriaid Dysgu yn cynnig cymorth i'r amgueddfeydd a ddewisir drwy:

* Gynorthwyo'r amgueddfa sy'n cael ei mentora i ddatblygu, dylunio a pheilota adnoddau dysgu newydd cysylltiedig â'r Cwricwlwm i Gymru ar gyfer ysgolion lleol
* Cynnig cyngor ar ddysgu am dreftadaeth, arweiniad a chymorth ymarferol i'r amgueddfa sy'n cael ei mentora.
* Helpu'r amgueddfa sy'n cael ei mentora i amlygu a datblygu cysylltiadau gyda'i chynulleidfa yn ei hysgolion lleol
* Helpu'r amgueddfa sy'n cael ei mentora i ddefnyddio adnoddau Cwricwlwm i Gymru gan GEM Cymru, megis y pecyn cymorth a'r templed HMS
* Helpu'r amgueddfa sy'n cael ei mentora i sicrhau gwaddol o'r prosiect. Er enghraifft, rhoi cyngor ar godi arian a thechnegau eirioli.

***Rydym yn rhagweld y bydd pob mentor dysgu GEM yn treulio hyd at 5 diwrnod gyda'r amgueddfa maent yn ei mentora.***

***Yn ogystal, bydd cyllideb fechan (£500-£750) yn cael ei neilltuo'n uniongyrchol i bob amgueddfa ar gyfer datblygu adnoddau dysgu priodol.***



Bydd dwy rownd i gynllun Mentor Dysgu GEM. Cynhelir un rhwng mis Hydref 2023 a mis Mawrth 2024, a'r llall rhwng mis Medi 2024 a mis Mawrth 2025. Bydd mentoriaid yn cael eu paru â'r amgueddfa fwyaf addas iddynt o blith yr ymgeiswyr llwyddiannus, gan ddefnyddio amrywiaeth o ffactorau.

Bydd y mentoriaid yn gweithio gyda'u hamgueddfa i benderfynu sut a pha bryd i ddefnyddio'r amser sydd ar gael i bob prosiect. Bydd hyn yn cynnwys cysylltu wyneb yn wyneb ac/neu ar-lein.

***Sut ydw i'n gwneud cais?***

* Drwy anfon eich CV a llythyr i gefnogi at GEM yn: office@gem.org.uk erbyn 9 Hydref 2023
* Yn eich llythyr i gefnogi, dylech gynnwys:
	+ eich enw a'ch manylion cyswllt
	+ eich sefyllfa o ran cyflogaeth ar hyn o bryd
		- Cewch gyflawni'r rôl fel gweithiwr llawrydd hunangyflogedig\*
		- Os ydych yn gyflogedig, gallech gyflawni'r rôl yn ystod amser gwaith - bydd eich cyflogwr yn cael ei ad-dalu am eich amser
		- Os ydych yn gyflogedig, gallech gyflawni'r rôl yn ystod eich amser rhydd / gwyliau blynyddol\*
		- *Mae'n rhaid ichi gael caniatâd gan eich cyflogwr cyn ymgeisio.*
	+ rhestr o'ch prif sgiliau
	+ eich profiadau perthnasol
	+ beth fydd gennych i'w gynnig fel Mentor Dysgu GEM Cymru
	+ yr ardal y byddech yn ei ffafrio
	+ unrhyw gymorth sydd ei angen arnoch
	+ brasamcan o'ch ffioedd tebygol

***Beth sy'n digwydd nesaf?***

* Os ydych eisiau gwybod mwy, cynhelir briff ar-lein ar gyfer rhai sy'n ystyried ymgeisio i fod yn fentor dysgu GEM ddydd Iau 28 Medi am 4pm drwy Zoom – gweler y dudalen archebu Eventbrite: <https://tinyurl.com/4e9pejrt> (*nid yw'n ofynnol eich bod yn mynychu er mwyn ymgeisio)*
* Cynhelir cyfarfod ar-lein ar gyfer y Mentoriaid Dysgu GEM llwyddiannus tua diwedd mis Hydref 2023.
* Anfonwch neges e-bost at robin@gem.org.uk os oes gennych ymholiad neu os ydych eisiau unrhyw eglurhad pellach ynghylch y rôl.
* Os byddwch yn cyrraedd y rhestr fer, bydd GEM yn cysylltu â chi er mwyn symud ymlaen â'ch cais.

*\*Bydd rhaid i bob mentor fydd yn cael ei gyflogi fel Mentor Dysgu GEM gymryd cyfrifoldeb personol am ei ddatganiad Yswiriant Gwladol a Thalu Wrth Ennill (PAYE) ei hun.*